Arvostelut	| Teksti: Jarkko Sikiö | Julkaistu: 10.11.2008 klo 21:00:00 | Luettu: 2436 kertaa
Äitienpäivä ja Ollaan nätisti
Amanda Vähämäki (s. 1981) ja Anna Sailamaa (s. 1979) kuuluvat Kutikuti-yhteisöön ja ovat palkittuja tekijöitä.
Lukuisissa antologioissa julkaistujen novellien lisäksi Vähämäki on ehtinyt debytoida jo usealle kielelle käännetyn, alunperin Italiassa julkaistun, Pullapellon (Canicola 2005, suom. Daada 2007) voimin. Äitienpäivä on siis hänen toinen Suomessa julkaistu teos.
Ollaan nätisti on puolestaan Sailamaan esikoisteos, joka sisältää mm. Kemin pohjoismaisen sarjakuvakilpailun 2007 voittaneen novellin, Sisko.
Tarina ja taide: Amanda Vähämäki
ISBN: 978-952-5724-04-2
Painopaikka: As Ingri, Tallinna 2008
Ulkoasu: väri, 160 x 240 mm, 40 s., nid.
Saaristolaispoika, Johannes, ja hänen nimettömäksi jäävä ystävänsä, tyttö vain, ovat lapsia pysähtyneisyyden keskellä. Saaristo maisemineen, rakennuksineen – kenties ihmisineenkin – ovat pysyviä, lapsista tylsiäkin.
Vähämäen tarina edustaa niin sanotusti "slice of life" -kertomuksia, niitä joissa kuvataan hetki aitoa elämää. Ja todellisessa elämässähän ei useinkaan ole huippukohtia, vain arjen tasaista kulkua hetkestä toiseen. Ei ihme, että lapset tahtovat kelata aikaa eteenpäin. Sopivasti heillä keino siihen onkin, kaukosäädin nimittäin. Mutta vaikka kuinka kelaisi, saaret ovat ja pysyvät – eilen, tänään, huomenna.
Vähämäen sivutkin tavoittavat ajattomuuden. Väritys vie lukijan omaan lapsuuteensa, ja toisissaan kiinni olevat ruudut muistuttavat sarjakuvasta sen varhaisnuoruuden kaudelta. Liekö Vähämäki todellakin sijoittanut tapahtumat menneeseen, vaatetus ja sisustuksen yksityiskohdat viittaavat voimakkaasti 80-luvulle. Vain kaukosäädin paljastaa, etteivät lapset elä menneisyyttä, saaret ihmisineen ne vain ovat pysähtyneet.
Tarina ja taide: Anna Sailamaa
Englanninkielinen käännös: Pauliina Haasjoki
ISBN: 978-952-5724-05-9
Ulkoasu: yksivärinen, 160 x 240 mm, 44 s., nid., sis. englanninkielisen käännöksen
Sailamaan esikoisjulkaisun vaihtelevin tekniikoin toteutettuja lyhytnovelleja yhdistää niiden fyysisyys; hahmot ovat läsnä meluisina ja eloisina. Sailamaa tuo henkilöhahmonsa lähelle lukijaa.
Hahmot eivät esiinny vain lukijan iloksi, kaikki ovat keskellä omia puuhiaan. Tämä saa lukijan seuraamaan tapahtumia siten kuin vieraat ihmiset tapaavat pysähtyä hetkeksi tarkkailemaan muiden eloa ennen eteenpäin jatkamistaan. Kansikin aloillaan pideltävine lapsineen alkaa hetken tarkastelun jälkeen hymyilyttämään.
Torniossa syntynyt Sailamaa ei arastele käyttää murretta. Tämä onkin kenties ilahduttavin yksittäinen ratkaisu, ei siloiteltu kirjakieli elävän rosoisen sisällön kanssa olisikaan linjassa.
Alun episodeissa on elämänmakuista, käheänkarkeaa todellisuutta, muissa puolestaan lapsiperheen arkisen uuvuttavaa elämänmenoa.
Sailamaa näyttäisi seisovan rajalinjalla: valitako kokeellisuus vai vakiintuneempi visuaalinen ilmaisutyyli. Astuupa hän sitten oikeaan tai vasempaan, näine taitoineen Sailamaa pystyy tarjoamaan lukijalle "palan elämää" – vakuuttavasti ja tunteella.
Kuvat © Amanda Vähämäki / Huuda Huuda 2008
Kuvat © Anna Sailamaa / Huuda Huuda 2008
Keskustele Amanda Vähämäen ja Anna Sailamaan tuotannosta Kvaakissa.
Kutikuti-taiteilijayhteisön kotisivut.
Pullapelto, Daada 2007
Amanda Vähämäen tuotanto:
Il pomeriggio degli occhiali rotti (omakustanne 2004)
Strani frutti (omakustanne 2004)
Cani gatti maschi femmine (omakustanne 2005)
King of Misery (omakustanne 2005)
Puutarha/ The Garden (omakustanne 2006)
Souvlaki Circus (omakustanne 2006, Buenaventura Press 2008)
Squirels First (RAM Design 2006)
Pullapelto (Campo di babà, Canicola 2005, suom. Daada Books 2007, ISBN 978-952-99201-4-3, ranskankielinen laitos Champs des beignets, Fremok 2007, ruotsinkielinen laitos Bullefält, Kulturhuset 2007, englanninkielinen laitos The Bun Field, Drawn & Quarterly 2009)
Äitienpäivä (Huuda Huuda 2008, engl. Showcase 5 -antologia, Drawn & Quarterly 2008).
Showcase 5, Drawn & Quarterly 2008
Amanda Vähämäen tuotanto, antologiat:
Canicola 1 ("Il giorno delle pulizie", Canicola 2005, Italia)
Inguine Mah!gazine 6 ("La nausea", 2005, Italia)
Orang 5 ("The Worries of a Family Man", Reprodukt 2005, Saksa)
Comixene 86/87 ("Abschied", 2005, Saksa)
Canicola 2 ("Il Baobab", 2005, Italia)
Canicola 3 ("Ladri di francobolli", 2006, Italia)
Glömp 8 ("Jumalan kuva", 2006, Suomi)
INTI Europe Project ("Rozarin & Rosa", 2006, Tanska/Italia/Unkari/Espanja)
Forresten 21 ("The Night", 2006, Norja)
Fortezza Europa ("Sigarette", Coniglio Editore 2006, Italia)
Kuti kuti 1 ("Olin koko kesän töissä tehtaassa", 2006, Suomi)
Le Monde Diplomatique 24 ("...", 2006, Saksa)
Black 8 ("Partire", 2006, Italia)
Canicola 4 ("La macchina della verità", 2006, Italia)
Strapazin 86 ("Ein Abbild Gottes", 2006, Saksa)
Galago 89 ("The Night", 2006, Ruotsi)
Schreibheft ("Flughunde", 2007, Saksa)
10x – Dix fois/Kymmenen kertaa (2008)
Showcase 5 ("Äitienpäivä", Drawn & Quarterly 2008).
Anna Sailamaan tuotanto:
Sirkus Arkus -antologia (Lahden sarjakuvalinja 2007)
Sarastus-antologia (Kemin sarjakuvakeskus 2007)
Voima 7/2007 (Voima Kustannus Oy 2007)
Kuti 5 -antologia (Kutikuti 2007)
Glömp 9 -antologia (Boing Being 2007, ISBN 978-952-99603-4-7)
Stylus 1/2008 (Kuvataideopettajaliitto ry 2008, ISSN 0359-9361)
Ollaan nätisti (Huuda Huuda 2008).